b'\n_START_ARTICLE_\nVelika nagrada \xc5\xa0vice 1937\n_START_SECTION_\nPred dirko\n_START_PARAGRAPH_\nAlfa Corse je umaknila prijavo na dirko po razo\xc4\x8daranju na dirki Coppa Acerbo. Presenetljivo je Tazio Nuvolari zaradi velikega razo\xc4\x8daranja z Alfo Romeo \xc5\xa1tartal v mo\xc5\xa1tvu Auto Union. Z Auto Unionovim dirkalnik je imel Nuvolari te\xc5\xbeave z vodljivostjo, \xc5\xa1e posebej ob tako malo treninga z njim. Bolan Luigi Fagioli je \xc5\xa1e zadnji\xc4\x8d pred drugo svetovno vojno \xc5\xa1tartal na dirki. Hermann Lang je bil \xc5\xa1e vedno bolan, zato je naredil le malo krogov na prostem treningu, vseeno pa je \xc5\xa1tartal. Rudolf Caracciola je na sobotnem treningu uspel odpeljati nekaj zelo hitrih krogov, ki so mu prinesli najbolj\xc5\xa1i \xc5\xa1tartni polo\xc5\xbeaj, pol sekunde po\xc4\x8dasnej\xc5\xa1i je bil Bernd Rosemeyer. Prvotno so organizatorji Nuvolarija postavili na \xc4\x8detrto \xc5\xa1tarto mesto, toda mo\xc5\xa1tvo Mercedes-Benza je protestiralo, ker so dirka\xc4\x8di Auto Uniona testirali dirkalnike drug drugega brez menjave \xc5\xa1tevilk dirkalnikov. V resnici je \xc4\x8das, ki bi Nuvolarija uvrstil na \xc4\x8detrto mesto, postavil Rosemeyer, zato je moral Nuvolari \xc5\xa1tartati iz sedmega \xc5\xa1tartnega mesta.\n_START_SECTION_\nDirka\n_START_PARAGRAPH_\nNajbolje je na \xc5\xa1e mokri stezi \xc5\xa1tartal Hans Stuck iz tretjega \xc5\xa1tartnega mesta, sledili so mu Caracciola, Rosemeyer, Lang in Manfred von Brauchitsch. V drugem krogu je Rosemeyer, ki ga je tesno sledil Lang, prepozno zaviral pred ovinkom Eymatt in zletel naravnost s steze. S pomo\xc4\x8djo ve\xc4\x8d deset gledalcev je spravil dirkalnik nazaj na stezo, toda odlo\xc4\x8dil se je odstopiti, ker bi bil zaradi nedovoljene pomo\xc4\x8di diskvalificiran. Po nekaj krogih boja s Stuckom, je Caracciola uspeh ustvariti nekaj razlike, Stucka je za\xc4\x8del napadati Lang, med tem ko je \xc4\x8detrtouvr\xc5\xa1\xc4\x8deni von Brauchitsch zaostajal deset sekund. V \xc4\x8detrtem krogu je Raymond Sommer zapeljal v bokse zaradi te\xc5\xbeav z menjalnikom. Nuvolari je z dokaj neznanim dirkalnikom na mokri stezi vozil previdno na osmem mestu. V osmem krogu so ga poklicali v bokse, da je njegov dirkalnik prevzel Rosemeyer. V desetem krogu je Lang uspel prehiteti Stucka za drugo mesto, toda za vodilnim Caracciolo je zaostajal \xc5\xbee \xc5\xa1tiriindvajset sekund. Pet krogov kasneje je tudi von Brauchitsch prehitel Stucka in poskrbel za trojno Mercedesovo vodstvo. Za Stuckom so bili uvr\xc5\xa1\xc4\x8deni \xc5\xa1e Fagioli, Rosemeyer, Christian Kautz in Giuseppe Farina._NEWLINE_Okoli polovice dirke je ve\xc4\x8dina dirka\xc4\x8dev zavila na na\xc4\x8drtovane postanke v boksih. Fagioli je v dvaindvajsetem krogu opravil postanek v boksih za gorivo, ob tem ga je v dirkalniku zamenjal Nuvolari zaradi te\xc5\xbeav z medenico. Mercedesovi mehaniki so bili zopet zelo hitri, saj je postanek Langa in von Brauchitscha trajal petintrideset sekund, Caracciolil pa le trideset sekund brez menjave pnevmatik. Tudi Auto Unionovi mehaniki so bili podobno hitri, Stuck, ki se tudi ni odlo\xc4\x8dil za menjavo pnevmatik, je bil po postankih ponovno tretji. Stuck in von Brauchitsch sta nadaljevala svoj dvoboj na stezi, lovila sta drugouvr\xc5\xa1\xc4\x8denega Langa, ki je dobil signal iz boksov naj pospe\xc5\xa1i. Lang se je odzval in se Caraccioli pribli\xc5\xbeal na devetnajst sekund, toda nato je dobi signal iz boksov naj nekoliko popusti in osvojil drugo mesto za Caracciolo. Osem krogov pred koncem je von Brauchitsch le uspel drugi\xc4\x8d prehiteti Stucka za tretje mesto in ga zadr\xc5\xbeal do cilja, Rosemeyer pa je ponovno po slabem za\xc4\x8detku dobro dirkal, postavil tudi najhitrej\xc5\xa1i krog v lovu za vodilnimi, toda zaradi prevelikega zaostanka ni zmogel vi\xc5\xa1je od petega mesta.'